google/wiki40b huggingface dataset:
Bezalel Academy of Art and Design

Bezalel Academy of Art and Design (hebraisk: בצלאל) er Israels nasjonale kunstakademi. Det har sitt navn etter den bibelske personen Bezalel, sønn av Uri (hebraisk: בְּצַלְאֵל בֶּן־אוּרִי), som Moses gav i oppdrag å ha oppsyn med byggingen av Tabernakelet (2. Mos. 35:30).
Kunstakademiet ligger på Skopusberget i Jerusalem, og har 1 500 studenter. Det tilbys utdannelse i skjønne kunster, arkitektur, keramisk design, industridesign, smykkekunst, fotografi, visuell kommunikasjon, animasjon, film og kunsthistorie/kunstteori. Lærestedet tildeler gradene Bachelor of Fine Arts (B.F.A.), Bachelor of Architecture (B.Arch.) og Bachelor of Design (B.Des.), samt Master of Fine Arts i samarbeid med Det hebraiske universitetet i Jerusalem. I tillegg tildeler kunstakademiet to forskjellige mastergrader i design (M.des).

Historie

Akademiet ble grunnlagt i 1903 av Boris Schatz, og åpnet i 1906 sentralt i Jerusalem. Båndene til akademiets støttespillere i Europa ble brutt under annen verdenskrig, og kunstakademiet stengt i 1929 etter økonomiske problemer.
Mange tidlige sionister, som Theodor Herzl, mente at Israel måtte ha en nasjonal kunststil som kombinerte jødiske, midtøstlige og europeiske tradisjoner. Lærerne ved akademiet utviklet en distinkt kunstskole, kjent som Bezalelskolen, hvor kunstnere behandlet både bibelske og sionistiske temaer påvirket av europeisk jugendstil (art nouveau) og tradisjonelle persiske og syriske kunststiler.
I likhet med Wiener Werkstätte i Wien, William Morris-firmaet i England og Tiffany Studios i New York, skapte Bezalelskolen dekorativ kunst i en rekke materialer: sølv, lær, tre, messing, tekstil.
Kjente kunstnere innen Bezalelskolen omfatter Meir Gur Aryeh, Ze'ev Raban, Boris Schatz, Jacob Eisenberg, Jacob Steinhardt og Hermann Struck.
I 1935 ble kunstakademiet gjenåpnet som New Bezalel School for Arts and Crafts. Mange jødiske flyktninger fra Tyskland, tidligere lærere og studenter ved Bauhausskolen, som var blitt stengt av nazistene i 1933, ble knyttet til akademiet.
I 1969 ble kunstakademiet omdannet til en statsstøttet institusjon, og fikk sitt nåværende navn.
Det flyttet til sin nåværende campus på Skopusberget i 1990. Det er imidlertid planer om å flytte kunstakademiet tilbake til Jerusalems bykjerne.
Conegliano

Conegliano er en by og kommune i den italienske Veneto-regionen. Kommunen ligger i Treviso-provinsen og har 34 997 innbyggere (2013).
Vinmarkene i Conegliano og nabokommunen Valdobbiadene ble i 2019 oppført på Unescos verdensarvliste.
Bestla

Bestla er i den norrøne mytologien ei gyger (jotunkvinne) som er hustru til Bor, og mor til Odin, Vilje og Ve. Hun omtales som datter til jotnen Bolthorn og søster til Mime. Jotunavstamningen til Odins mor er mytisk viktig, og den preget ham på mange vis.
Volda videregående skole

Volda videregående skole (Volda vidaregåande skule) ligger i Volda i Møre og Romsdal. Skolen har 520 elever, 70 pedagogisk tilsatte og et driftspersonale på 15.

Historie

Volda private millomskole og gymnas ble etablert i 1910 som det første gymnaset på landsbygda i Norge. Fra starten var skolen en privat treårig skole som bygde videre på middelskolen. Skolen fikk statstilskudd fra 1914 og skiftet da navn til Volda offentlege landsgymnas. Skolen ble etablert av Johan Fredrik Voss og Olav Riste som sammen var rektor frem til 1917. Deretter fortsatte Olav Riste som rektor. Skolen skiftet senere navn til Volda Gymnas og i 1966 til Volda videregående skole AF da den ble treårig. 
Volda Handelsskole, senere Volda videregående skole HK, ble etablert i 1933, også den som den første av sitt slag i Norge utenom byene. Fra og med skoleåret 1994/95 ble disse to skolane slått sammen til en skole med det nåværende navnet Volda videregående skole.
Første fred i Brømsebro

Historie

Avtalen holdt i 50 år, og med den fulgte, at Danmark-Norge og Sverige skulle føre samme politikk mot Hansaforbundet. Videre skulle begge landene tre støttende til hvis en av partene ble angrepet av innen-eller utenlandske fiender. På den måten kom de danske troppene til å hjelpe den svenske kongen under Dackefeiden. Sverige oppgav kravet om Gotland, og stridsspørsmål skulle for fremtiden avgjøres med voldgift.
Grunnkretser i Meråker kommune

Grunnkretser i Meråker kommune er delområder og grunnkretser som seksjonerer Meråker kommune, Trøndelag, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Vitalik Buterin

Ethereum

Vitalik Buterin er medstifter og oppfinner av Ethereum, som er beskrevet som et "desentralisert gruvenettverk og programvareutviklingsplattform rullet inn i en" som letter etableringen av nye kryptovalutaer og programmer som deler en enkelt blokkjede (en kryptografisk transaksjonsbokfører).
Buterin beskrev først Ethereum i slutten av 2013. Buterin hevdet at bitcoin trengte et programmeringspråk for applikasjonsutvikling. Da han ikke klarte å komme til enighet, foreslo han utvikling av en ny plattform med et mer generelt programmeringspråk . Om Ethereum-prosjektet har Buterin sagt følgende: "Jeg er virkelig takknemlig for å ha muligheten til å jobbe i en slik interessant og tverrfaglig industriområde, hvor jeg har mulighet til å samhandle med kryptografer, matematikere og økonomer som er fremtredende på deres felt, for å bidra til å bygge opp programvare og verktøy som allerede påvirker titusenvis av mennesker over hele verden, og arbeider med avanserte problemer i datavitenskap, økonomi og filosofi hver uke.
Buterin og de andre medlemmene av prosjektet publiserte offisielt Ethereum og hvordan de hadde til hensikt å utvikle Ethereum i januar 2014.
Skotnesfjorden

Skotnesfjorden er en fjordarm av Bindalsfjorden i Bindal kommune i Nordland. Fjorden strekker seg 9 kilometer sørøstover til Sagbotn i bunnen av fjorden. Den indre delen av fjorden blir kalt Selfjorden. Fjorden ligger øst for øyene Stavøya og Imøya. Innløpet mellom disse øyene er Skotnessundet i nord og Stavøysundet i vest mellom Stavøya og Imøya og Kråksundet sør for Imøya.
Gården Skotnes ligger på nordsiden av fjorden og har ikke veisamband til resten av omverdenen. Nord for Skotnes ligger Skotnesfjellet eller Kalfjellet med en høyde på 353 meter over havet.
Knut Johannesson Skaale

Biografi

Knut J. Skaale ble født på Nes i Rosendal og var sønn av fartøybygger Johannes Jørgensson. Han flyttet senere til Skaala som han la til etternavnet sitt. Kallenavnet «Jøra-Knuten» fikk han fordi han var fra Jørgens-tunet, som var en vanlig navnebruk om personer i Kvinnherad. Skaale begynte som læregutt hos Tørris Skaaluren da han var 16 år gammel, og var noen år i lære. Skaale bygde deretter sin egen verv ved siden av Tørris i dagens Skålevika, der han konstruerte alle fartøyene sine. I tillegg drev han med et større rydningsarbeid på faren sin gård. Skaale gifta seg med Anna Farteinsdotter og de fikk én sønn, Knut K. Skåla.

«Gjøa»

Skaale bygde «Gjøa» etter bestilling fra nordlandsskipper Asbjørn Sexe fra Ullensvang, som trengte en ny jakt. I denne perioden ble Skaale og Sexe også nære venner og holdt kontakten siden. Både kona og faren til Skaale ble med i arbeidet med å bygge skuta; blant annet høvla kona deler av kjølen på henne. Han fant mye av tømmeret ved Bjørgane i Ølve, men masten og rundholtene fikk han hugget på Varaldsøy. Skuta stod klar i 1872 og de døpte henne «Gjøa» etter kona til Sexe. I 1887 ble hun solgt til en selfanger i Nord-Norge og det ble lagt ishud på henne. Roald Amundsen kjøpte deretter skuta i 1901 til bruk som ekspedisjonsskip i Arktis.

Død

Skaale døde av leversykdom 5. januar 1900 og ble jordfestet den 12. januar.
Mauritiusnatthegre

Biologi

Faktaopplysninger om artens biologi eksisterer nærmest ikke, bortsett fra noen fossile rester. Arten skal ha gått tapt som følge av jakt mot slutten av 1600-tallet. Den ble første gang nevnt av François Leguat i 1693.
Utdrag fra aulakonserten

Utdrag fra aulakonserten er et musikkalbum med Birgitte Grimstad, utgitt i 1967.
Eidsiva Energi

Selskapets historie

Eidsiva Energi ble etablert i juli 2000 da Lillehammer og Gausdal Energiverk AS og Hamar-regionen Energiverk AS (HRE) fusjonerte sin respektive nett- og omsetningsvirksomheter til et selskap. Den 6. juni 2001 fusjonerte Eidsiva energi og Hedmark Energi sin nett- og omsetningsvirksomhet under videreføring av navnet Eidsiva energi AS. Den 15. april 2004 fusjonerte Eidsiva energis eierselskaper HrE, LGE og HEAS til Eidsiva energi Holding AS, noe som gjorde Eidsiva energi til den største aktøren innen vannkraftproduksjon, overføring og salg av kraft i både Hedmark og Oppland.
Den 28. april 2005 kjøpte Eidsiva energi Holding AS aksjer i kraftselskapene Mjøskraft AS og Mjøskraft Strøm AS av Hafslund og den 5. desember vedtok generalforsamlingen i Eidsiva energi at Eidsiva energi Holding AS skulle hete Eidsiva Energi AS, med stor E i Energi. Den 1. september 2006 ble virksomheten og ansatte fra Vannkraft Øst AS og Oppland Energi AS overført til Eidsiva Vannkraft, som ble opprettet som en organisasjon i en operatørrolle for 44 kraftverk i to fylker og med rundt 200 ansatte. Den 13. november fikk Eidsiva Vannkraft konsesjon for overtakelse av kraftverkene fra Vannkraft Øst.
I 2018 ble det kjent at Eidsiva Energi og Hafslund jobbet for å slå sammen kraftvirksomheten sin. I et avtaleutkast i mars 2019 står det at Hafslund Eco blir eier av 50 prosent av aksjene i Eidsiva Energi, mens nåværende eiere vil eie resterende aksjer gjennom holdingselskapet Innlandet Energi Holding.
Xinjiang (Yuncheng)

Xinjiang (kinesisk: 新绛县; pinyin: Xīnjiàng Xiàn) er et fylke i provinsen Shanxi i Folkerepublikken Kina. Det er del av byprefekturet Yuncheng. Det het tidligere Jiangzhou.
Befolkningen var på 310 388 innbyggere i 1999.

Kulturminner

Folkerepublikken Kinas liste over kulturminner offgører de følgende steder i Xinjiang: Jiangzhouhallen (Jiangzhou datang, 绛州大堂) og templene Fusheng si 福胜寺, Jiyi miao 稷益庙, Baitai si 白台寺, Qiaogoutou yuhuang miao 乔沟头玉皇庙, Longxiang Guandi miao 龙香关帝庙, Xinjiang Longxing si 新绛龙兴寺 og Sanguan miao 三官庙.
Thorsbjerg Mose

Thorsbjerg Mose (på dansk) eller Thorsberger Moor (på tysk), også kalt Torsbjerg Mose, Tosbarch, Tåsbjerre («Tors berg»), er et tidligere skogkledt myrområde i Süderbrarup i Sydslesvig i Schleswig-Holstein i Nord-Tyskland, cirka 5 km nord for Slien og ikke langt fra vikingkaupangen Hedeby. Stedet er først og fremst kjent for Thorsbjerg-funnet, et mosefunn gjort på 1850-tallet, der en fant gjenstander fra jernalderen.

Thorsbjerg-funnet

Thorsbjerg Mose ble utgravd i åra fra 1858 til 1861, da Sydslesvig ennå var dansk, som det første større utgravingsprosjektet av et myrfunn. Utgravningene ble ledet av den danske arkeologen Conrad Engelhardt fra Flensburg. Etter oppfordring fra den danske regjeringa hadde han i 1852 stiftet et museum med funn fra Thorsbjerg og Nydam Mose i Flensburg (Flensburgsamlingen).
I myra ble det funnet våpen, klær, redskap og mynter, gjenstander som ble ofret til de nordiske gudene i tidsrommet fra 100-tallet før vår tidsregning til inn på 400-tallet, og stedet må i jernalderen ha hatt stor betydning som hellig sted for Angelns befolkning. Flere av gjenstandene har runeinnskrifter. De oppbevares i dag i Landmuseum Schloß Gottorf, Schleswig (Gottorp slott) i Schleswig, og på Nationalmuseet i København.
Dekk (skip)

Dekk (av nedertysk deck, av decken, «dekke») er en permanent avdekning over et skrog eller rom på et sjøfartøy. Større fartøy kan ha et eller flere gjennomgående dekk. Hoveddekket, som er det øvre dekket, er som regel mer kraftig dimensjonert for å gi fartøyet en rigid basis.
Puerto Rico

Geografi

Puerto Rico befinner seg nord i Karibia, øst for Den dominikanske republikk og vest for Jomfruøyene. Øyene ligger ca. 1500 km utenfor kysten av Florida, som er nærmeste fastland i USA. Puerto Rico består av hovedøya Puerto Rico, som er den minste av øyene i De store Antiller, og et antall mindre øyer og holmer, hvorav Mona og de to spanske Jomfruøyene Vieques og Culebra er de største. Personer født i Puerto Rico er statsborgere i USA, og valutaen er amerikanske dollar.

Historie

Da Christofer Columbus kom til Puerto Rico på sin andre reise til den nye verden, var øya befolket av taino-indianere. Disse kalte øya for Borikén. Spanjolene ga øya navnet San Juan Bautista til minne om Johannes Døperen. Senere endret de navnet til Puerto Rico, som betyr rik havn. Den første guvernøren i Puerto Rico var Juan Ponce de León.
Under den spansk-amerikanske krigen invaderte USA Puerto Rico. Invasjonen fant sted den 25. juli 1898. Da krigen var over, tok USA øya som krigsbytte fra Spania.
I 1947 ble det avholdt demokratiske valg. Luis Muñoz Marín ble Puerto Ricos første valgte guvernør etter valget i 1948.
I 2017 ble øya hardt rammet at orkanen Maria.

Politikk

Puerto Ricos politiske system er basert på maktfordelingsprinsippet. Den utøvende makten ledes av guvernøren, mens den lovgivende makten ligger i et parlament med to kamre: senatet og representantenes hus. Senatet ledes av senatets president, og representanthuset ledes av speaker. Den dømmende makten ligger hos Puerto Ricos høyesterett. Guvernøren og lovgiverne velges gjennom offentlige valg hvert fjerde år, mens dommerne utnevnes av guvernøren og godkjennes av senatet, etter amerikansk statsskikk.
Puerto Rico velger en residerende kommisjonær uten stemmerett til Representantenes hus. Valget foregår samtidig med USAs presidentvalg, og embetsperioden er fire år. Den nåværende kommisjonæren er Jenniffer Aydin González Colón, som tilhører PNP og republikanerne. Hun ble valgt i 2016.

Politiske partier

Partido Popular Democrático de Puerto Rico (PDP) ønsker å beholde samveldet med USA. Partido Nuevo Progresista de Puerto Rico (PNP) kjemper for at Puerto Rico skal bli en fullverdig delstat i USA og det lille Partido Independentista Puertorriqueño (PIP) kjemper for at Puerto Rico skal bli en uavhengig og selvstendig stat.
PDP er løselig tilknyttet demokratene og PNP er tilknyttet republikanerne, men har også en stor andel demokrater. Tidligere guvernør Louis Fortuna (2009-2013) er øygruppens første guvernør med tilknytning til republikanerne siden 1969. I tillegg har man ulike marginale partier som opererer som uavhengige.
Högdalen tunnelbanestasjon

Högdalen tunnelbanestasjon er en stasjon på Stockholms tunnelbane. Den ligger i bydelen Högdalen i Söderort i Stockholm kommune.
Stasjonen trafikkeres av T-bane 1 (grønn linje) og ligger mellom stasjonene Bandhagen og Rågsved.
Stasjonen ble tatt i bruk 22. november 1954. Den første stasjonen var provisorisk, den nåværende stasjonen ble innviet 3. november 1957.
Gore Verbinski

Karriere

I begynnelsen av sin karriere laget Verbinski musikkvideoer for band som Bad Religion og Monster Magnet. Han jobbet da for Palomar Pictures. Dette var litt pågrunn av at han selv var med i et punkband på denne tiden. 
Etter hvert gikk Verbinski over til reklamebransjen, og jobbet med blant andre Nike, Canon, Skittles, Coca-Cola og United Airlines.
Verbinski har Bachelor of Fine Arts fra UCLA i 1987. 
I 1996 gav han ut sin første kortfilm, The Ritual, som selv hadde skrevet og regissert. Året etter kom hans første suksess, filmen Mouse Hunt.
The Mexican (2001) med Julia Roberts og Brad Pitt ble tildels kritisert av filmanmeldere, og ble ingen stor suksess, men likevel tjente Verbinski bra på filmen, på grunn av det lave budsjettet til filmen.
Nyinnspillingen av The Ring som kom i 2002 gjorde det stort og tjente inn over 200 millioner dollar verden over.
Verbinskis største suksess kom i 2003 med filmen Pirates of the Caribbean: The Curse of the Black Pearl ble promotert, og den spilte inn mer enn 600 millioner dollar. Hans neste film, The Weather Man (2005), med Nicolas Cage ble ingen kommersiell suksess.
Verbinski regisserte også de to første oppfølgerne til Pirates of the Caribbean, Pirates of the Caribbean: Dead Man's Chest (2006) og Pirates of the Caribbean: At World's End (2007).
Odense Håndbold

Odense Håndbold er en dansk håndballklub som ble stiftet i 2009 i Odense. Klubbens damelag spiller i Damehåndboldligaen og i sesongen 2018/19 i Mesterligaen.
Diastophya

Utseende

Ganske små, korte og brede, brune trebukker med antenner som er betydelig lengre enn kroppen. Pronotum er tønneformet og nesten like stort som de pæreformede dekkvingene.

Utbredelse

Slekten er endemisk for Fiji.
Bad Elements

Bad Elements var svartelister tilknyttet Nortraship under andre verdenskrig.

Bakgrunn

Listene innholder navn på sjøfolk, tilknyttet Nortraship, som hadde gjort seg skyldige i større eller mindre lovbrudd. Kartotekene er alfabetisk ordnet etter navn og inneholder opplysninger om hvorfor vedkommende er registrert, samt tidspunkt, sted og sjøforklaring. I alt om lag 4 000 navn ble registrert i Bad Elements disse var fordelt i to kartotek tilhørende Nortraships hovedkontorer i London og New York. I alt 35 000 sjøfolk seilte for Nortraship under krigen.

Formålet med Bad Elements under krigen

12. desember 1941 ble det innført arbeidsplikt for alle nordmenn som oppholdt seg i utlandet. Statsrederiet Nortraship ble eneste arbeidsgiver for norske sjøfolk i uteflåten. Mønstring og forhyring ble håndtert ved hjelp av tørnprinsippet. I praksis var dette et køsystem. Sjømannen som først meldte seg til tjeneste stod først i køen for å få hyre. Uten reell konkurranse fra andre rederier, stod Nortraship fritt til å sile ut uønsket arbeidskraft. I denne prosessen ble Bad Elements-listene et viktig bidrag.

Bad Elements etter krigen 1945-1947

Etter krigen gjaldt det å få sjøfolk hjem, fra hvor hen de måtte befinne seg i verden, uten at det gikk utover konkurranseevnen til handelsflåten. Tørnprinsippet gjaldt i like stor grad da som under krigen. Sjømenn som søkte hyre skulle ansettes etter hvilken plass de hadde i køen. Igjen måtte uegnete/uønskede strykes ut. Dette gjaldt de som var oppført i Bad Elements under krigen, de som hadde vært medlemmer av NS, eller de som hadde bidratt i  foretak som Transportflotte Speer eller andre tyskvennlige foretak. Konsekvensene av denne praksisen ble at en rekke sjøfolk ble nektet å utøve sitt yrke etter krigen og måtte finne seg nye yrker, eventuelt reise ut av Norge.

Nortraships arkiver

Bad Elements -listene er i dag oppbevart hos Riksarkivet. Opplysningene i Bad Elements er klausulbelagt med en tidsramme på 80 år etter 1945. Det kan gis særskilt innsyn i Bad Elements arkiv via skriftlig søknad til Riksarkivet. Svartelisting av sjøfolk under andre verdenskrig er omtalt i Jon Michelets romanserie, En sjøens helt. Forfatteren har ved flere anledninger ytret seg i media om svartelistingen av norske sjøfolk i den norske handelsflåten under og etter andre verdenskrig.
Laminette

Laminette er en stol designet av den norske møbeldesigneren Sven Ivar Dysthe (født 1931) i 1964, og et registrert varemerke
. Stolen produseres i dag av møbelprodusenten Rybo.
Stolen ble opprinnelig designet for firmaet Møremøbler, og er produsert i store opplag. Pr 2004 var det laget om lag 1 million eksemplarer av stolen. Stolen består av et tekstiltrukket sete, et ryggstø og fire stykker laminert tre.
Stolen kan stables og dens suksess blir blant annet forklart av designeren Andreas Engesvik som har ledet arbeidet med å få stolen relansert, med at den kom i rett tid til å fylle de mange møterom, aulaer og andre private og offentlige rom som trengte fleksibel møblering.
Laminette ble relansert i 2011.
Tromsøysundet

Tromsøysundet er et 11 km langt sund i Tromsø kommune. Sundet skiller Tromsøya fra fastlandssiden av Tromsø by. Bredden er 3 km lengst i nord, og smalner inn til rundt 600 meter mellom Tromsø sentrum og Storsteinnes i Tromsdalen. Sundet krysses av to veiforbindelser; Tromsøbrua og Tromsøysundtunnelen.
Forlaget Carlsen

Forlaget Carlsen ⅍ er et dansk bokforlag som gir ut barne- og ungdomsbøker. Forlaget ligger i København og er en del av Egmont-konsernet. Virksomheten startet i 1899 av Hjalmar Carlsen under navnet P.I.B (Presse-Illustrations-Bureau) og leverte kunstverk og pressebilder til aviser i Skandinavia, Tyskland, Frankrike og Russland. Etter den første verdenskrig, begynte de å levere tegneserier, humorstoff, og artikler for barn ved siden av pressebilder.
I 1940 ble den første barneboka utgitt, og i 1942 ble forlaget stiftet av Hjalmar Carlsens sønn, Per Carlsen, under navnet Illustrationsforlaget og ga ut blant annet Rasmus Klump. Forlaget ble ble deretter kalt Carlsen IF (IF = Illustrationsforlaget).
I 1980 ble selskapet solgt til Bonnier, og i 1991 overtok Carlsen alle utgivelsene fra de Bonnier-eide tegneserieforlagene Interpress. Bonnier solgte høsten 2007 Carlsen til det danske mediekonsernet Egmont.
Kinyarwanda (film)

Kinyarwanda er en amerikansk-rwandesisk film fra 2011 som handler om folkemordet i Rwanda. Den er regissert av Alrick Brown, og hadde premiere under Sundance filmfestival hvor den vant prisen «World Cinema Dramatic Audience Award». Filmen ble spilt inn i løpet av 16 dager i Kigali, og består av en rekke mindre historier som flettes inn i hverandre.
Antigua Guatemala

Befolkning

Befolkningen nådde en topp på 1770-tallet, da den hadde bortimot 60 000 innbyggere. Deretter sank folketallet kraftig. Til tross for kraftig vekst på slutten av 1900-tallet er dagens folkemengde bare ca. halvparten, i folketellingen i 2000 hadde byen om lag 31 800 innbyggere.

Historie

Antigua Guatemala betyr «Guatemalas gamle by». Den ble grunnlagt 10. mars 1543 og var opprinnelig Spanias koloniale hovedstad i Sentral-Amerika. Conquistadorene gav byen navnet La Muy Noble y Muy Leal Ciudad de Santiago de los Caballeros de Guatemala («den meget noble og meget lojale byen Santiago av Guatemalas riddere»), for å ære skytshelgenen Santiago.
I 1773 ble byen rammet av to kraftige jordskjelv, og store deler av byen ble ødelagt. Den spanske kronen beordret gjenoppbygging av byen på en sikrere plass, dette ble til det som i dag er Guatemala by, dagens hovedstad. I 1776 ble innbyggerne beordret til å flytte til den nye byen, noe også de fleste gjorde.

Antigua i dag

I dag er Antigua først og fremst kjent for feiringen av den hellige uken før påske.
Byen har også mange språkskoler, og Antigua har blitt et av de mest populære stedene i Latin-Amerika for å studere spansk.

Vulkaner

Tre store vulkaner dominerer landskapet omkring byen.
Sør for byen ligger den største, den 3766 meter høye Volcán de Agua (Vannvulkanen). Det har fått navn etter krateret på toppen, som tidligere var fylt med vann. Like etter at spanjolene hadde erobret Guatemala, ble den første hovedstaden grunnlagt et stykke opp på fjellet, men den ble ødelagt av oversvømmelse og ras da et jordskjelv gjorde at vannet fra krateret rant ut. Byen ble derfor flyttet ned til dalen der dagens Antigua Guatemala ligger. Den opprinnelige plassen er i dag kjent som «Ciudad Vieja» («Den gamle byen»).
Vest for byen ligger to topper, Acatenango, en inaktiv vulkan som er 3976 meter høy, og Volcán de Fuego (Ildvulkanen), som måler 3763 meter. «Fuego» er kjent for å være nesten konstant aktiv, men på et lavt nivå. Det strømmer daglig røyk ut fra toppen, men større utbrudd er sjeldne.
Runge-Kuttametoden

Runge-Kuttametoden er en familie av numeriske metoder som gir tilnærmete løsninger på differensiallikninger. Metoden ble utviklet omkring år 1900 av matematikerne C. Runge og M. W. Kutta.

Implementasjon av RK4

Fjerde ordens Runge-Kutta er rimelig enkel å implementere, og gir gode resultater sammenlignet med lavere ordens metoder. Nedenfor er en implementasjon i Python av RK4
def runge_kutta4(y_n, t_n, h, f):
    '''    Gir y_n+1 ved hjelp av Runge Kutta 4.    '''
    # Konstanter
    k1 = f(t_n, y_n)
    k2 = f(t_n + h/2, y_n + (h/2)*k1)
    k3 = f(t_n + h/2, y_n + (h/2)*k2)
    k4 = f(t_n + h,   y_n + h * k3)
    
    # Regn ut og returner neste verdi
    return y_n + (h/6)*(k1 + 2*k2 + 2*k3 + k4)def f(t, y):
    '''    Funksjon til den deriverte.    '''
    return 0.5 * y
    
# Startverdi, skrittlengde, starttid og sluttidy_0, h, t_0, t_end = 1, 2, 0, 10 
tider = [i for i in range(t_0, t_end+h, h)] # Liste for tideny_verdier = [y_0]                           # Liste for y-verdierfor i in range(0, len(tider)-1):
    y_n, t_n = y_verdier[i], tider[i]               # Hent y og t
    y_verdier.append(runge_kutta4(y_n, t_n, h, f))  # Regn ut neste verdi